**ΔΕΛΤΙΟ ΤΥΠΟΥ**

Εκπαιδευτικό σεμινάριο για τη βελτίωση της παροχής υπηρεσιών υγείας σε παιδιά μεταναστών/προσφύγων και ασυνόδευτους ανήλικους

**18 Ιουνίου 2021 - Το Ινστιτούτο Prolepsis** **διοργανώνει 4ήμερο εκπαιδευτικό σεμινάριο για επαγγελματίες που εργάζονται στην παροχή υπηρεσιών υγείας σε παιδιά μεταναστών/προσφύγων, συμπεριλαμβανομένων των ασυνόδευτων ανηλίκων**. Ψυχολόγοι, ιατροί, διαπολιτισμικοί διαμεσολαβητές, κοινωνικοί λειτουργοί και άλλοι επαγγελματίες υγείας που δραστηριοποιούνται σε αυτόν το χώρο θα εκπαιδευτούν στα εξής θέματα: νομικό πλαίσιο και πρωτόκολλα εργασίας με παιδιά, μέθοδοι διεπιστημονικής συνεργασίας, διαπολιτισμική ικανότητα, ζητήματα επικοινωνίας, θέματα επαγγελματικής εξουθένωσης και διαχείρισης στρες, διαχείρισης ζητημάτων ψυχικής υγείας, αντιμετώπισης προβλημάτων υγείας παιδιών μεταναστ(ρι)ών και προσφύγων, ορολογίας, και αναγνώρισης τραύματος και διαταραχής μετατραυματικού στρες (PTSD). Το σεμινάριο διοργανώνεται στο πλαίσιο του ευρωπαϊκού προγράμματος EU-VET CARE "Strengthening capacities for better health care to refugee and migrant children", από τη **Δευτέρα 28 Ιουνίου 2021 (11:00 – 14:00) έως την Πέμπτη 1 Ιουλίου (11:00 – 15:00).**

Το πρόγραμμα του εκπαιδευτικού σεμιναρίου είναι διαθέσιμο [**εδώ**](https://www.prolepsis.gr/assets/uploads/EUVETCAREC3Agenda_withSpeakers_Final_f-converted.pdf).

Το εκπαιδευτικό σεμινάριο διοργανώνεται από το Ινστιτούτο Prolepsis σε συνεργασία με τον οργανισμό Faros και τη συμμετοχή όλων των εταίρων του προγράμματος EU-VET CARE. Θα πραγματοποιηθεί διαδικτυακά, μέσω της πλατφόρμας Zoom, στην αγγλική γλώσσα.

Η συμμετοχή είναι δωρεάν και δηλώσεις συμμετοχής μπορούν να πραγματοποιηθούν στον σύνδεσμο: <https://bit.ly/3q33jYW>

Ο αριθμός των διαθέσιμων θέσεων είναι περιορισμένος και θα δοθεί προτεραιότητα σε επαγγελματίες που δραστηριοποιούνται στο συγκεκριμένο πεδίο (ιατροί, ψυχολόγοι κοινωνικοί λειτουργοί, διαπολιτισμικοί μεσολαβητές και άλλοι σχετικοί επαγγελματίες).

Η φόρμα εγγραφών θα παραμείνει ανοιχτή έως τις 24/6 (15:00).

Στους συμμετέχοντες που θα ολοκληρώσουν το σύνολο της εκπαίδευσης και οι οποίοι το επιθυμούν, θα χορηγηθεί Βεβαίωση Παρακολούθησης.

Tο [EU-VET CARE](https://www.euvetcare.eu/) είναι τριετές εκπαιδευτικό πρόγραμμα, το οποίο ολοκληρώνεται τον Αύγουστο του 2021 και χρηματοδοτείται από το Πρόγραμμα ERASMUS+ της Ευρωπαϊκής Ένωσης. Στόχος του προγράμματος είναι η παροχή βελτιωμένης υγειονομικής φροντίδας για παιδιά πρόσφυγες και μετανάστες και ασυνόδευτους ανήλικους, μέσα από τον σχεδιασμό εκπαιδευτικού υλικού για την κατάρτιση των επαγγελματιών υγείας. Από την Ελλάδα συμμετέχουν το Ινστιτούτο Prolepsis και ο οργανισμός Faros. Συμμετέχουν επίσης οι οργανισμοί: Ethno-Medical Centre (Συντονιστής του προγράμματος, Γερμανία), Τεχνολογικό Πανεπιστήμιο Κύπρου, Zadig ltd (Ιταλία), και Universitat de Valencia (Ισπανία).

-###-

*Το Ινστιτούτο* [***Prolepsis***](https://www.prolepsis.gr/gr/home) *είναι ένας μη κερδοσκοπικός επιστημονικός οργανισμός που δραστηριοποιείται στον χώρο της δημόσιας υγείας από το 1990. Αποστολή του Ινστιτούτου είναι να ανταποκρίνεται στις προκλήσεις της δημόσιας υγείας στην Ελλάδα και την Ευρώπη, εκπονώντας ακαδημαϊκή έρευνα και εφαρμόζοντας τα αποτελέσματά της σε ανθρωπιστικές και εκπαιδευτικές δράσεις, που στοχεύουν στην καταπολέμηση της φτώχειας και του κοινωνικού αποκλεισμού και στην προαγωγή υγείας των ευάλωτων ομάδων του πληθυσμού.*

[**#ProlepsisInstitute**](#ProlepsisInstitute) **#commitmenttopublichealth**